ለምለም ፉድ ኮምፕሌክስ ኩባንያ ምርቶቹ ታገዱ
ክላሲ ውኃም ገበያ ውስጥ እንዳይገባ ታግዷልየኢትዮጵያ የምግብ፣ መድኃኒትና ጤና ክብካቤ አስተዳደር ቁጥጥር ባለሥልጣን ለምለም ፉድ ኮምፕሌክስ የተባለ የፓስታና ማካሮኒ አምራች ኩባንያን ምርቶቹን እንዳያመርትና ለገበያ እንዳያቀርብ አገደ፡፡ባለሥልጣኑ የኩባንያውን ፋብሪካ ያሸገ ሲሆን፣ ምርቶቹም ገበያ ውስጥ እንዳይገኙ አግዷል፡፡በትግራይ ክልላዊ መንግሥት መቀሌ ከተማ የሚገኘው ለምለም ፉድ ኮምፕሌክስ ቪቫ (Viva) ፓስታና ቪታ (Vita) ማካሮኒ የተባሉ ምርቶችን እያመረተ ለገበያ የሚያቀርብ የነበረ ሲሆን፣ በቅርቡ ምርቶቹ ላይ ችግር ስለተገኘባቸው መታገዱ ተገልጿል፡፡ ባለሥልጣኑ ባወጣው መግለጫ፣ ፋብሪካው ጊዜው ያለፈባቸውና የተበላሹ የማካሮኒና የፓስታ ምርቶችን ዳግም በመፍጨት፣ ከጤነኛው ጋር በመቀላቀል እያመረተ ለገበያ ያቀርብ ነበር ብሏል፡፡ ይኼንን ድርጊት ያወቀው ባለሥልጣኑ ፋብሪካውን ማሸጉን፣ የባለሥልጣኑ የኮሙዩኒኬሽን ዳይሬክተር አቶ ሳምሶን አብርሃ ለሪፖርተር ተናግረዋል፡፡ በቀጣይ ተጨማሪ ማጣራቶች ተደርገው ዕርምጃ ይወሰዳል ሲሉ ዳይሬክተሩ አስታውቀዋል፡፡  ማጣራቱ በሚገባ እስኪከናወን ግን ሸማቾች በምንም ዓይነት መንገድ ምርቶቹን እንዳይጠቀሙ፣ ገበያ ውስጥም ምርቶቹ ለሽያጭ እንዳይቀርቡ ትዕዛዝ ሰጥቷል፡፡በተያያዘ ዜና የንግድ ሚኒስቴር በላይ ኢንዱስትሪያል ኃላፊነቱ የተወሰነ የግል ማኅበር የሚያመርተውን ክላሲ (Classy) የታሸገ ውኃ፣ ለጤንነት ጎጂ ስለሆነ ኅብረተሰቡ እንዳይጠቀም አስታውቋል፡፡ንግድ ሚኒስቴር ባወጣው መግለጫ ውኃው ከ2007 እስከ 2009 ዓ.ም. በተደረገለት የጥራት ፍተሻ በተደጋጋሚ ጉድለት እንዳለበት ታውቆ በጊዜያዊነት ታግዶ ከቆየ በኋላ፣ በ2009 ዓ.ም. ዕገዳው ተነስቶለት እንደነበር አስታውቋል፡፡ነገር ግን በድጋሚ በተደረገ ፍተሻ ውኃው የጥራት ችግር ስለተገኘበት፣ ኅብረተሰቡ እንዳይጠቀም በማስታወቅ፣ ለሽያጭ ገበያ ውስጥ እንዳይገባ አዟል፡፡ 